Geen verdagtes nog vas ná Grabouw-aanvalle(Foto: SA Polisie) Nog nie een van die aanvallers betrokke by drie verskillende rooftogte in die omgewing van Grabouw in die Wes-Kaap, is al aangekeer nie. Maroela Media het vroeër berig Henfré Nel is ernstig beseer nadat ŉ rower hom in die gesin se huis op ŉ plaas buite die dorp oorval het. Die aanvaller het toegang tot die huis gekry deur diefwering uit die raam te breek. Nel is verskeie kere met ŉ mes gesteek. Die aanvaller het onder meer ŉ beursie en selfoon gebuit en ná die aanval te voet verdwyn. Hy is steeds soek. In nóg ŉ voorval is ŉ gesin omstreeks 20:30 Sondagaand in hul huis op ŉ plaas nagenoeg 15 km buite Grabouw oorrompel, het Mihlali Majikela, polisiewoordvoerder in die Wes-Kaap, bevestig. Drie mans het glo ŉ gat in ŉ heining gesny. Hulle was gewapen met vuurwapens en ŉ skerp voorwerp. “Nadat hulle die slagoffers vasgebind het, het hulle geld geëis, gevra waar die kluis is en die huis deursoek. Die verdagtes het ŉ ongenoemde bedrag kontant, twee selfone en drie skootrekenaars geneem voordat hulle gevlug het,” het Majikela gesê. Niemand is nog aangekeer nie. In ŉ derde afsonderlike voorval is ŉ veiligheidswag omstreeks 23:00 gisteraand, óók op ŉ plaas in die Grabouw-omgewing, van sy vuurwapen, selfoon en ŉ flits beroof. Majikela het gesê die man is op die toneel vir sy beserings behandel en die saak word ondersoek. “Niemand is nog in hegtenis geneem nie.”